Document ID: 32014R1118

NÕUKOGU MÄÄRUS (EL) nr 1118/2014,
8. oktoober 2014,
kalapüügivõimaluste jaotamise kohta Euroopa Liidu ja Senegali Vabariigi vahelise säästva kalanduse partnerluslepingu ja selle rakendamisprotokolli alusel
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 43 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Euroopa Liit ja Senegali Vabariik pidasid läbirääkimisi säästva kalanduse partnerluslepingu (edaspidi „leping”) ja selle rakendamisprotokolli (edaspidi „protokoll”) üle, millega nähakse ette liidu laevade kalapüügivõimalused Senegali Vabariigi suveräänsete õiguste või jurisdiktsiooni all olevates vetes.
(2)
Nõukogu võttis 8. oktoobril 2014 vastu otsuse 2014/733/EL Euroopa Liidu ja Senegali Vabariigi vahelise säästva kalanduse partnerluslepingu ja selle rakendamisprotokolli Euroopa Liidu nimel allkirjastamise ja ajutise kohaldamise kohta (1).
(3)
Tuleks määrata kalapüügivõimaluste jagunemine liikmesriikide vahel nii protokolli ajutise kohaldamise ajal kui ka protokolli kehtivusaja jooksul tervikuna.
(4)
Kui nõukogu määruse (EÜ) nr 1006/2008 (2) kohaselt selgub, et liidule protokolli kohaselt jaotatud kalapüügivõimalusi ei ole täielikult kasutatud, teavitab komisjon sellest asjaomaseid liikmesriike. Kui vastust ei esitata nõukogu määratud tähtaja jooksul, käsitatakse seda kinnitusena, et asjaomase liikmesriigi laevad ei kasuta kõnealusel perioodil oma kalapüügivõimalusi täielikult. Kõnealune tähtaeg tuleks kindlaks määrata.
(5)
Selleks et liidu laevad saaksid kalapüügitegevust jätkata, on protokolliga ette nähtud, et kumbki lepinguosaline kohaldab seda ajutiselt alates selle allkirjastamise kuupäevast. Seega tuleks käesolevat määrust hakata kohaldama alates protokolli allkirjastamise kuupäevast,
ON VASTU VÕTNUD KÄESOLEVA MÄÄRUSE:
Artikkel 1
1. Protokolliga ette nähtud kalapüügivõimalused jaotatakse liikmesriikide vahel järgmiselt:
a)
tuunipüügiseinerid:
Hispaania
16 laeva
Prantsusmaa
12 laeva
b)
ritvõngelaevad:
Hispaania
7 laeva
Prantsusmaa
1 laev
c)
traalerid:
Hispaania
2 laeva
2. Määruse (EÜ) nr 1006/2008 kohaldamine ei piira partnerluslepingu kohaldamist.
3. Kui lõikes 1 osutatud liikmesriikide kalapüügilubade taotlused ei hõlma kõiki neile protokolliga sätestatud püügivõimalusi, võtab komisjon määruse (EÜ) nr 1006/2008 artikli 10 kohaselt arvesse mis tahes muu liikmesriigi püügiloataotlust.
4. Määruse (EÜ) nr 1006/2008 artikli 10 lõikes 1 osutatud tähtaeg, mille jooksul peavad liikmesriigid kinnitama, et nad ei kasuta lepingu alusel jaotatud kalapüügivõimalusi täielikult, on kümme tööpäeva arvestatuna kuupäevast, millal komisjon teatab neile, et kalapüügivõimalused ei ole ammendatud.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates protokolli allkirjastamise kuupäevast.
Käesolev määrus on tervikuna siduv ja vahetult kohaldatav kõikides liikmesriikides.
Luxembourg, 8. oktoober 2014

Labels: 19
5
6
18
15